बिशुनपुरा(गढ़वा) : पुत्रों की दीर्घायु के लिए सूर्य उपासना के महापर्व छठ पूजा की चहुंओर धूम है। चार दिवसीय पर्व के दूसरे दिन श्रद्धा व उल्लास से व्रती महिलाओं ने सोमवार को दिन भर’खरना’रखा। दिनभर निर्जला उपवास रखा। शाम समय में स्नान कर छठी मइया की पूजा विधि विधान से करने के बाद उन्हें रसियाव, खीर, शुद्ध घी लगी रोटी, केला का भोग लगाया गया। इसके बाद खुद खरना (ग्रहण) किया। मंगलवार को अस्ताचलगामी सूर्य को अ‌र्घ्य देकर पूजन करेंगी। खरना के बाद सुहागिनों की मांग भरकर उन्हें सदा सुहागन रहने का आर्शीवाद भी दिया। इसके बाद परिवार और आस-पास के लोगों के बीच खरना का प्रसाद वितरित किया गया। इसी के साथ 36 घंटे का निराजल कठिन व्रत शुरू हो गया। तीसरे दिन शाम को महिलाएं छठ मइया की गीत गाते हुए सिर पर पूजा की देउरी रख गाजे बाजे के साथ तालाबों व नदियों के तट पर जाएंगी और समूह में छठ मइया की कथा सुन अस्ताचलगामी सूर्य को अ‌र्घ्य देकर घर लौटेंगी। इसके लिए बिष्णु मंदिर के जलाशय समेत गांवों के नदी जलाशयों के समीप वेदी बनाने का कार्य पूरा हो चुका है। बुधवार को उदयाचलगामी सूर्य को अ‌र्घ्य देने के साथ व्रत का पारण होगा। उधर, पर्व पर बिशुनपुरा में जगह-जगह पूजन सामग्रियों की अस्थाई दुकानें सज गई हैं। लोग पूजा के लिए जरूरी सामानों की खरीदारी कर रहे हैं। बाज़ारो में पर्व को लेकर रौनक दिखा। मंडी में सामान्य फलों के साथ ही कई तरह के खास फल की दुकानें सजी रहीं।